Her er Stian Blipps dansecrew
- Det skal bli deilig å være i offentligheten med noe som forbindes med glede, sier Eskil Pedersen til VG. - Jeg har lenge hatt lyst til å gjøre noe som dette, men det har vært vanskelig å kombinere denne type underholdning med mye av det jeg har jobbet med, sier han. Eskil Pedersen er én av åtte dansere som skal trimmes og trenes til danseperfeksjon under programledelse av Stian Blipp i TV2s nye realityserie «Mitt dansecrew» som får premiere på nyåret. De syv andre er artist Lise Karlsnes, blogger Sophie Elise Isaksen, standupkomiker og skuespiller Lisa Tønne, programleder og DJ/musiker Thomas «Finger'n» Gullestad, NRK Super programleder Markus Bailey, anker og reporter i TV2-sporten Susanne Furøy Wergeland og artist Sandra Lyng Haugen. - Jeg kjenner ikke spesielt godt til noen av de andre, men jeg gleder meg til å bli kjent med dem. Det er med litt skrekkblandet fryd jeg gjør dette. Jeg er i utgangspunktet en helt vanlig danser som tar turen på dansegulvet når jeg er ute på byen med venner, sier Pedersen. Kjendisene i «Mitt dansecrew» får hvert sitt dansecrew med noen av Norges beste dansere, og i løpet av åtte uker skal kjendisene forsøke å bli fullverdige medlemmer. Hver uke vil innebære et nytt tema, og det kan ifølge programleder Stian Blipp være alt fra sport til eventyr. - De må forsøke å inkorporere temaet i dansen, så da kan de måtte eksperimentere med balltrær og sportsbevegelser i dansen. Det tror jeg kan gjøre programmet spennende. Det vil hele tiden være en nerve der: Hvordan har de løst oppgaven sin? fortalte Stian Blipp til VG tidligere i høst. Eskil Pedersen har flere ganger blitt spurt om å delta i reality-program, men først nå - etter å ha gått av som AUF-leder - føler han at han har tid nok. Dessuten skadet det ikke at det var Stian Blipp som spurte. - Jeg hadde et møte med han i sommer, og jeg har alltid vært litt svak for Stian Blipp. Han er vanskelig å si nei til! Dessuten er dette et veldig positivt konsept, sier han. - Og kanskje en mulighet til å komme i bedre form? - Helt klart. Det blir mye trening fremover, og det er helt greit at formen blir så god som mulig.
Som nylig avgått AUF-leder kunne Eskil Pedersen (30) endelig si ja til et underholdningsprogram på tv.